КъБР-м и «Атэлыкъым» Тыркум пщIэшхуэ къыщыхуащI
Урысей Федерацэм Трабзон щыIэ и генеральнэ консул Таланов Дмитрий Къэбэрдей-Балъкъэрым щыпсэухэм фIыщIэ къахуищIащ Тыркум и цIыхухэм я цIэкIэ. КъБР-м и Правительствэм къыIэрыхьа тхыгъэм урысей дипломатым къыщыхигъэщащ «Атэлыкъ» проектым хиубыдэу Тыркум щыщ сабийхэр ди республикэм икъукIэ гуапэу зэрыщагъэхьэщIар.
Тыркум щыщ «Ачи» уней лицейм и гъэсэнхэу урысыбзэр зыджхэр Къэбэрдей-Балъкъэрым жэпуэгъуэм и пэщIэдзэм щыIащ. Трабзон къикIа ныбжьыщIэ 16-р Налшык щыщ унагъуэхэм зы тхьэмахуэкIэ щыхьэщIащ икIи бысымхэм я сабийхэм ящIыгъуу школхэм щеджащ, Кавказ лъэпкъхэм я псэукIэмрэ я хабзэмрэ щыгъуазэ защIащ, республикэм и щIыпIэ дахэхэм еплъащ.
«Колледжым и унафэщIхэм яфIэтелъыджэу къызжаIэжащ тырку сабийхэм адыгэ, балъкъэр унагъуэхэм гуапагъэ къызэрыщрахар. Фи республикэр, абы и цIыхухэр, и щIыпIэ телъыджэр тырку хьэщIэхэм гукъинэж ящыхъуащ икIи нобэм къэс яхуэмыухыу топсэлъыхьыж», — къыщыгъэлъэгъуащ дипломатым и тхыгъэм.
